Med en overbevisende grundspilssejr og udsigten til hjemmebanefordel i hele slutspillet havde Aalborg Pirates sat kursen mod både sportslig og økonomisk succes i denne sæson. Udsigterne blev dog pludselig dystre, da det i torsdags blev meldt ud, at spillet i landets bedste ishockeyrække Metal Ligaen blev indstillet for denne sæson, og at der ikke ville blive kåret en dansk mester, fordi udbruddet af coronavirus gjorde det umuligt at spille ishockey med tilskuere på tribunerne. Det har betydet, at klubberne i Metal Ligaen går glip af flere hundrede tusinde kroner i billetindtægter, fordi det normalt så indbringende slutspil er aflyst. Det rammer også både Frederikshavn White Hawks og Aalborg Pirates økonomisk. - Fem års utroligt hårdt arbejde fra dengang, hvor vi i 2015 blev reddet økonomisk på målstregen, og frem til i dag, hvor vi i denne sæson har stået som den klub med den mest solide økonomi i dansk ishockey, smuldrer nu væk, kun fordi vi ikke kan spille slutspil. Slutspillet er den ubetinget største indtægtsgivende del af sæsonen på billetsiden, skriver Aalborg Pirates på sin hjemmeside . Risikerer at tabe en million kroner Piraterne skriver, at de risikerer et tab på en million kroner, fordi de ikke kommer til at spille slutspilskampe med en potentielt fyldt hal. Nu har klubben sat et nyt initiativ i søen for at mindske det økonomiske tab. Aalborg Pirates prøver at sælge såkaldte støttebilletter til det, de betegner som "Den aflyste finale". Pirates skriver, at den tyske fodboldklub Dynamo Dresden og den svenske ishockeyklub Björklöven tidligere med stor succes formået at sælge støttebilletter, og den nordjyske klub håber nu på en lignende effekt. Støttebilletterne sættes til salg for 150 kroner per styk, og Aalborg Pirates håber på at sælge 6666 støttebilletter, hvilket vil indbringe klubben omkring den million, coronakrisen kan betyde i tab. Alle, der køber en støttebillet får deres navn trykt på en speciel trøje, som piraterne vil spille med i den første hjemmekamp i næste sæson.

Opsummering:
Den nordjyske ishockeyklub Aalborg Pirates gik glip af store billetindtægter, da resten af den danske ishockeysæson blev aflyst som følge af coronaudbruddet. Nu søger klubben hjælp.